

 **ΓΡΑΦΕΙΟ ΤΥΠΟΥ**

Αθήνα, 26 Σεπτεμβρίου 2018

**Δελτίο Τύπου**

**Ομιλία της Υπουργού Διοικητικής Ανασυγκρότησης, Μαριλίζας Ξενογιαννακοπούλου, στο European Progressive Forum που διεξήχθη στο Bilbao της Ισπανίας.**

Αγαπητοί σύντροφοι και φίλοι,

Χαίρομαι πραγματικά που βρίσκομαι σήμερα εδώ, στο Bilbao, στη δεύτερη συνάντηση του Ευρωπαϊκού Προοδευτικού Φόρουμ (European Progressive Forum).

Θα ήθελα να ευχαριστήσω τους διοργανωτές για την πρόσκληση, τη θερμή τους υποδοχή και φιλοξενία.

Προερχόμαστε από διαφορετικές χώρες.

Έχουμε διαφορετικές πολιτικές καταβολές και αφετηρίες.

Όμως, όλοι μοιραζόμαστε τις ίδιες αξίες.

Πιστεύουμε στην ειρήνη, τη δημοκρατία, την κοινωνική δικαιοσύνη και την αλληλεγγύη.

Πιστεύουμε στην ανάγκη της σθεναρής πάλης ενάντια στις ακροδεξιές και αντιδραστικές δυνάμεις.

Είμαστε αντίθετοι στις νεοφιλελεύθερες πολιτικές της λιτότητας και της κοινωνικής αποδόμησης, που κυριαρχούν σε ευρωπαϊκό επίπεδο. Πολιτικές που επιφέρουν δραματικές επιπτώσεις στους πολίτες και τις χώρες μας.

Πιστεύουμε στην ανάγκη βελτίωσης της Δημοκρατίας, στην ενίσχυση της έκφρασης της πολιτικής βούλησης των πολιτών και στη ρύθμιση των αγορών, των χρηματοπιστωτικών και οικονομικών συμφερόντων.

Μετά από δέκα δραματικά χρόνια οικονομικής και κοινωνικής κρίσης, η φτώχεια και οι ανισότητες  αυξάνονται.

118 εκατομμύρια ευρωπαίοι, το ¼ του ευρωπαϊκού πληθυσμού, ζει με τον κίνδυνο της φτώχειας και του κοινωνικού αποκλεισμού.

Το 1% του ευρωπαϊκού πληθυσμού κατέχει το 40% του συνολικού ευρωπαϊκού πλούτου.

Κατά τη διάρκεια της κρίσης, 1,4 εκατομμύρια θέσεις εργασίας χάθηκαν.

Ο φόβος και η ανασφάλεια, η διεύρυνση των κοινωνικών και περιφερειακών ανισοτήτων, η αύξηση της δυσπιστίας έναντι της ικανότητας των πολιτικών δυνάμεων να βρίσκουν λύσεις και η απονομιμοποίηση των δημοκρατικών θεσμών διαμόρφωσαν το πεδίο ανάπτυξης ακροδεξιών δυνάμεων και αντιδραστικών λαϊκών ηγετών σε όλη την Ευρώπη.

Σήμερα, πρέπει να αντιμετωπίσουμε τους κινδύνους και τις προκλήσεις που αναδύονται ενώπιον μας. Η Ιστορία δεν θα περιμένει. Δεν πρέπει να επαναλάβουμε τα λάθη του παρελθόντος. Δεν έχουμε καμία δικαιολογία.

Πρέπει να παραμερίσουμε τις διαφορές και τις προκαταλήψεις μας και να ενώσουμε τις δυνάμεις μας, προκειμένου να οικοδομήσουμε ένα ευρύ και ισχυρό προοδευτικό κίνημα των δυνάμεων της αριστεράς με τους σοσιαλιστές, τους πράσινους και όλες τις προοδευτικές δυνάμεις που πιστεύουν ότι ένας άλλος δρόμος είναι εφικτός. Που επιθυμούν να συνεργαστούν για ένα προοδευτικό, Ευρωπαϊκό Σχέδιο πολιτικής και κοινωνικής αλλαγής.

Σε αυτήν την κατεύθυνση, έγιναν σημαντικά βήματα τα τελευταία χρόνια τόσο στο Ευρωπαϊκό Κοινοβούλιο, όσο και σε πολλές χώρες, όπως εδώ, στην Ισπανία, στην Πορτογαλία, αλλά και στη χώρα μου, την Ελλάδα. Προσωπικά προέρχομαι από το σοσιαλιστικό κίνημα, ήμουν μέλος του ΠΑΣΟΚ από τα νεανικά μου χρόνια και μετέπειτα Γραμματέας του Κόμματος. Το 2012, μαζί με πολλούς άλλους συντρόφους διαφωνήσαμε με τις εφαρμοζόμενες πολιτικές και παραιτηθήκαμε. Σήμερα, μαζί με σοσιαλιστικές δυνάμεις, αλλά και με δυνάμεις της οικολογίας ενώσαμε τις προσπάθειές μας με τον ΣΥΡΙΖΑ, προκειμένου να οικοδομήσουμε ένα ισχυρό, προοδευτικό κίνημα και να υλοποιήσουμε ένα προοδευτικό οικονομικό και κοινωνικό σχέδιο.

Πέρυσι το Φόρουμ στη Μασσαλία αποτέλεσε σημαντικό γεγονός.

Σήμερα, εδώ, στο Bilbao, χρειάζεται να χτίσουμε πάνω σε αυτή τη σημαντική πρωτοβουλία και να πάμε το Ευρωπαϊκό Προοδευτικό Φόρουμ ένα βήμα παρακάτω.

Προκειμένου όμως να έχουμε σαφή αποτελέσματα και να επηρεάσουμε τις πολιτικές εξελίξεις σε Ευρωπαϊκό επίπεδο, πρέπει να συμφωνήσουμε τον τρόπο που θα προχωρήσουμε από εδώ και στο εξής.

Πρέπει να διοργανώσουμε ένα σταθερό πλαίσιο πολιτικού διαλόγου και σύγκλισης σε Ευρωπαϊκό επίπεδο.

Πρέπει να συζητήσουμε και να συμφωνήσουμε στα βασικά θέματα ενός εναλλακτικού προγράμματος για την Ευρώπη.

Χρειάζεται να αναπτύξουμε ένα προοδευτικό σχέδιο για μια νέα Ευρώπη σε ένα νέο κόσμο.

Είναι αναγκαίο να αναλάβουμε πολιτικές πρωτοβουλίες προκειμένου να ενισχυθεί η προοδευτική συνεργασία ενόψει των επερχόμενων ευρωεκλογών, αλλά και να αναπτυχθεί μια σαφής στρατηγική για την επόμενη μέρα.

Για να αλλάξει η Ευρώπη, πρέπει να αλλάξουμε τις Ευρωπαϊκές πολιτικές και το συσχετισμό των δυνάμεων στους Ευρωπαϊκούς θεσμούς και στα όργανα που λαμβάνουν αποφάσεις.

Χρειάζεται να στείλουμε ένα ξεκάθαρο μήνυμα στους πολίτες, στις κοινωνικές δυνάμεις και τα κινήματα, ότι μόνο μέσω της ενεργούς συμμετοχής και της συνένωσης δυνάμεων μπορούμε να αλλάξουμε την ισχύουσα οικονομική και κοινωνική κατάσταση και να οικοδομήσουμε ένα καλύτερο μέλλον.

Μόνο οι προοδευτικές δυνάμεις που πιστεύουν και μάχονται για μια δημοκρατική κοινωνία, χωρίς αποκλεισμούς, για δίκαιη οικονομική ανάπτυξη και αλληλεγγύη μπορούν να δώσουν μια νέα πνοή στην Ευρωπαϊκή ολοκλήρωση.

Αγαπητοί σύντροφοι,

Πριν από 170 χρόνια, ο Καρλ Μαρξ έλεγε ότι «*η ανάγκη είναι τυφλή μέχρι να γίνει συνείδηση*» και ότι «*ελευθερία είναι η συνειδητοποίηση της ανάγκης*».

Μια ισχυρή, προοδευτική, Ευρωπαϊκή, πολιτική συμμαχία και ένα ισχυρό κοινωνικό κίνημα αποτελούν αναγκαιότητα στις δυσκολίες και τις προκλήσεις της εποχής μας. Αποτελεί ιστορική πρόκληση για τη γενιά μας, την οποία οφείλουμε να αντιμετωπίσουμε. Η συνάντησή μας, εδώ, στο Bilbao, μπορεί να αποτελέσει ένα σημαντικό βήμα στην κατεύθυνση αυτή.

Το μήνυμά μας πρέπει να είναι σαφές και ισχυρό:

Καλούμε όλους τους προοδευτικούς πολίτες και τα κινήματα να ενώσουμε τις δυνάμεις μας για να ανακτήσουμε το μέλλον μας!

Τους καλούμε να ενώσουμε τις δυνάμεις μας για μία δημοκρατική και κοινωνική Ευρώπη.

